Title: Introducció general (per a l'alumnat)
Course: Música 4t ESO 1r T

Muntem un festival pop pretén ser un curs dirigit a vosaltres, alumnat de 4t d’ESO de la matèria optativa de música, on s’aborden de forma transversal diferents temàtiques relacionades amb la música de consum actual.

Aquesta proposta porta un encàrrec molt ambiciós. Aquest consisteix en el disseny, planificació, execució i avaluació d’un festival de música que pugui integrar altres arts o manifestacions culturals i on els destinataris siguin adolescents de 12 a 16 anys. Aquest festival haurà de reunir les següents  condicions:

- que disposi d’una oferta d’activitats culturals  diversa,
- que sigui inclusiu (contemplant la perspectiva de gènere, la diversitat cultural),
- que no tingui impacte negatiu sobre el medi ambient, que sigui sostenible,
- que la música que ofereixi combini aquella que més pugui agradar als destinataris però que aporti gèneres i estils nous al públic.

La temporització de les activitats s’ha distribuït diferents temes distribuïts en setmanes tenint en compte que l’assignació horària de les matèries optatives és de 3 hores setmanals.

TEMES:

1- ENGEGUEM MOTORS: A través d'un seguit d'activitats t'introduiràs en el món dels Festivals: concepte i temàtica d'un festival, les comissions de treball que preparen un festival, la conveniència de l'espai, un primer esbós del disseny del festival i les activitats que a "grosso modo" poden incloure's dins aquest esdeveniment. A banda també iniciaràs el portfoli: aquell recull d'evidències i reflexions sobre els aprenentatges que aniràs adquirint.

2 -CONDICIONS DEL FESTIVAL: Fer conèixer músiques noves al públic destinatari del festival, incloure la perspectiva de gènere en aquest, com dissenyar un esdeveniment d'aquest tipus tenint contemplant que sigui sostenible i que no tingui impacte negatiu sobre el planeta terra ... Totes aquestes qüestions les tractaràs en aquest tema a través de recerca, postes en comú...

3-LES COMISSIONS: La comunicació, la producció, la part artística són parts que no es poden eludir en l'organització del festival. Cada una d'aquestes comissions tenen les seves funcions i vosaltres us haureu d'integrar en una d'elles aportant tot el millor que pugueu per tal que el producte sigui un esdeveniment inoblidable.

4-ORGANITZACIÓ FESTIVAL: Una vegada ubicats en cada una de les comissions haureu de dissenyar, planificar i organitzar per muntar el Festival. Treballareu per separats en grups però de tant en tant haureu de fer poses en comú per tal que tot tingui una unitat de criteri.

5- ARA TOCA AVALUAR i REVISAR: Un cop celebrat el festival s'haurà d'avaluar: què és el que ha funcionat? Què és el que podria millorar? Al mateix temps s'haurà de fer difusió d'aquest esdeveniment i per això creareu un bloc.

1. Breu introducció

Viatge per la música que m’agrada,  pretén ser un curs dirigit a vosaltres,  alumnat de 4t d’ESO de la matèria optativa de música, on s’aborden de forma transversal diferents temàtiques relacionades  amb la música de consum actual. Aquest curs està distribuït en diversos blocs, que corresponen a trimestres, i els continguts d’aquests alhora, es distribueixen en diferents temes.

En el primer trimestre la proposta que ve descrita sota el títol Muntem un festival pop porta un encàrrec molt ambiciós. Aquest consisteix en el disseny, planificació, execució i avaluació d’un Festival de música  que pugui integrar altres arts o manifestacions culturals i que els destinataris siguin adolescents de 12 a 16 anys. Aquest festival haurà de reunir les següents  condicions:

- Que disposi d’una oferta d’activitats culturals  diversa.
- Que sigui inclusiu (contemplant la perspectiva de gènere, la diversitat cultural).
- Que no tingui impacte negatiu sobre el medi ambient, que sigui sostenible.
- Que la música que ofereixi combini aquella que més pugui agradar als destinataris però que aporti gèneres i estils nous al públic.

2. Continguts que es treballaran

La temporització de les activitats s’ha distribuït diferents temes distribuïts en setmanes tenint en compte que l’assignació horària de les matèries optatives és de 3 hores setmanals.

TEMES:

1. ENGEGUEM MOTORS
2. CONDICIONS DEL FESTIVAL
3. LES COMISSIONS
4. ORGANITZACIÓ FESTIVAL
5. ARA TOCA AVALUAR i REVISAR

TÍTOL I INTRODUCCIÓ DELS TEMES:

1a setmana

1- Avaluació inicial.

Aquest qüestionari tindrà la finalitat de recollir informació  a l’inici de la intervenció formativa, per conèixer el punt de partida dels alumnes i avaluar els seus coneixements previs. Es faran preguntes per detectar:

- Estils musicals coneguts
- De quina manera es poden incloure aspectes de  perspectiva de gènere i sostenibilitat  en un festival
- Coneixement de les comissions de treball necessàries per dissenyar i portar a terme un festival.
- Coneixement de  festivals actuals

TEMA 1- ENGEGUEM MOTORS

En aquest tema tindrem diverses tasques per tal d’introduir-nos en el disseny del festival

En  la primera setmana de treball, en primer lloc obrirem un portafolis digital que ens servirà per recollir les evidències i reflexions dels aprenentatges que anirem adquirint.

Després decidirem quin concepte i temàtica haurà de tenir el nostre festival considerant el tipus de públic que volem que assisteixi, l’estil de música…

En la segona setmana per tal de començar a treballar de forma organitzada crearem una sèrie de comissions i cadascun/a de vosaltres després de respondre a un qüestionari reflexionant sobre les vostres destreses i habilitats anireu incorporant-vos  a una de les comissions de treball. També buscarem diferents espais que puguin ser adequats i ens decidirem per un d’ells segons ens pugui convenir més.

En la tercera setmana ja entrarem de ple en el disseny del festival creant en primer lloc un moodboard que il·lustrarà amb imatges el que és essencial incloure en el festival (a nivell de disseny) i després participareu en una pluja d’idees per pensar quines activitats incloure en aquest.

2- Creació del portafolis digital (Wiki)

Aquesta plataforma o aplicació  et  servirà com a portfoli que recollirà les evidències d’aprenentatge i reflexions sobre el teu progrés (metacognició). L’hauràs d’anar elaborant a mesura que avança el curs

3- El concepte dels festivals

Després de fer una recerca sobre els diferents festivals existents hauràs d’esbrinar quin concepte s’amaga sota cadascun d’ells: públic destinatari, objectius, línies estratègiques  i quina temàtica ofereixen.

2a setmana

4-Creació de les comissions.

Segons les destreses de cada un de vosaltres que descobrirem a través d’un qüestionari, us haureu de distribuir en les diferents comissions de treball: Producció, Comunicació, Comissió artística-Programació, Escenografia.

L’alumnat després haurà de redactar una carta de motivació per postular a una de les comissions: en aquesta s’inclouran les habilitats que contribuiran al grup de treball, les motivacions per formar part d’aquesta.

5- Busquem un espai adequat

 Haureu de buscar llocs on creieu que sigui més oportú celebrar el festival. Si convé els anireu a visitar, parlareu amb el propietari/ària, o gestor/a  de l’espai. Valorareu els pros i els contres de cada un d’ells i us haureu de decidir per un d’ells. Després anireu a visitar l’espai i haureu de fer un plànol d’aquest amb mesures.

3a setmana

6-Creem un Moodboard.

En aquesta activitat dissenyareu el que s’anomena un “moodboard” fent ús de l’aplicació niice, que és una manera gràfica de representar la idea que teniu sobre el Festival que voleu portar a terme. En aquesta aplicació s’enregistrarà el vostre professor/a i us convidarà a formar-ne part. Haureu de defensar la vostra idea davant el grup. D’aquesta activitat el producte final serà un concepte del festival que podrà ser una amalgama de diferents propostes individuals.

7- Pluja d’idees.

Ara es tractarà de pensar en activitats musicals i artístiques que s’avinguin amb el concepte i que puguin engrescar al tipus de públic que voleu que assisteixi al festival. Per això farem una pluja d’idees valorant els avantatges i inconvenients de cadascuna d’elles.

TEMA 2 -CONDICIONS DEL FESTIVAL

En aquest tema que tindrà una durada de dues setmanes,  treballaràs diferents aspectes que hauràs de tenir en compte per dissenyar el Festival:

- Aportar músiques noves i per això realitzaràs una sèrie d’activitats on descobriràs estils de música desconeguts.
- Incloure la perspectiva de gènere. Veuràs quin paper secundari juguen les dones en els festivals
- Aportar idees per fer el festival més sostenible i que no tingui impacte negatiu en el medi ambient.

4a setmana

8 -Descobrim noves músiques

A partir d’una sèrie de recursos (virtuals), aquesta activitat et permetrà conèixer molts grups, cantants,  cantautors i estils de música dels quals segurament no havies sentit a parlar i que segur que podràs incorporar en el Festival.

5a setmana

9- Perspectiva de gènere en els festivals.

Creus que els festivals de música inclouen propostes que incloguin la perspectiva de gènere?

Creus que la dona està present en els festivals de la mateixa manera que els homes?

Consideres cada un dels gèneres relegats  a rols i funcions determinades?

Podem fer alguna cosa per contemplar aquestes desigualtats en el nostre festival?

A través d’una recerca guiada veurem quin paper té la dona en els festivals i farem propostes realistes que incloguin la perspectiva de gènere per dissenyar el nostre festival.

10- La sostenibilitat en els festivals.

A partir de la recerca sobre l’impacte negatiu  dels festivals en el medi ambient feta per l’organització Agreener Festival faràs un qüestionari i després hauràs de pensar i dissenyar  accions i  activitats  dins el festival per evitar perjudicar el planeta terra.

TEMA 3-LES COMISSIONS

Les empreses que organitzen festivals disposen o contracten diferents empreses que desenvolupen la part de comunicació, producció, contractació d’artistes. A través de diferents activitats veurem com treballen aquestes empreses per poder replicar les seves funcions en l’organització del nostre festival. La temporització d’aquesta unitat és d’una setmana.

6a setmana

11- La part de comunicació en un festival

A partir de notes de premsa redactades per empreses de comunicació veurem quins aspectes s’hauran de contemplar perquè aquesta sigui eficient i útil. D’altra banda veurem com les xarxes socials poden ser una eina molt potent per poder fer difusió d’un festival a partir de la notícia del Fyre Festival.  Farem servir xarxes socials, crearem un bloc (que podria ser el diari del nostre “viatge” en el muntatge del festival i aprendrem a redactar cartes o sol·licituds per enviar a possibles espònsors.

12- La part de producció en un festival

A partir d’una sèrie d’activitats esbrinarem quines són les funcions i el paper de la producció en un festival.

TEMA 4- ORGANITZACIÓ FESTIVAL

Ara que ja tenim els elements claus del muntatge del festival ens distribuirem per grups (comissions) pel disseny i desenvolupament del festival. Caldrà molta planificació i organització (repartiment de tasques, posada en comú del treball fet… ). Per això la primera activitat servirà per planificar les accions a fer a partir del programa Trello (que es fa servir en l'àmbit empresarial  per la planificació de tasques) i en les següents setmanes s’aniran executant les accions.

També en aquest tema aprendreu a crear música amb diferent programari i a dissenyar una sessió de DJ.

En la darrera setmana (la del festival pròpiament dit) es farà una check list per comprovar que no falta res.

7a setmana

13-Organitzem-nos pel festival.

Ara ja és hora de pensar a fons en el disseny del festival i per això necessitarem organitzar-nos en comissions. Ens  distribuirem en grups (comissions) segons les respostes del qüestionari de l’activitat 4 (Creació comissions)  i començarem a planificar. Farem ús del programa Trello per tal d’ajudar-te en aquesta empresa.

7a setmana - 8a setmana - 9a setmana-10a setmana

Treballem en les diferents comissions

Després de definir quines funcions té cadascuna de les comissions, haurem de centrar-nos en el disseny i planificació de les activitats. Per això, proposem tota una sèrie de tasques a realitzar que s'estableixen en itineraris diferenciats segons la comissió a la qual pertanyis.

 Posem en comú allò que hem treballat en el grup

Totes les aportacions de les diferents comissions hauran de posar-se en comú perquè tothom tingui idea del que s’està cuinant.

Setmana 11

14- Creació de música pel festival.

A través d’una sèrie de programari de creació musical hauràs de crear música d’ambient per aquells moments que no hi hagi música produïda pel DJ ni cap grup o músic en l’escenari.

15- Fer de DJ.

Què s’ha de tenir en compte per ser un bon DJ. Anem a buscar testimonis a través d’entrevistes i analitzem quins són els aspectes claus per aconseguir una bona sessió de DJ.

Setmana 12

16- Arriba el moment esperat!!

En aquesta setmana se celebra el festival i per tant s’ha de preveure que tot estigui fet, tot preparat. Per això amb una checklist comprovarem que tot estigui a punt i acabarem aquelles coses que manquin.

TEMA 5- ARA TOCA AVALUAR i REVISAR

En les darreres dues setmanes del curs es farà el tancament d’aquest, valorant el funcionament del festival, la implicació en les tasques i revisant el portafolis. Així mateix es redactarà una entrada al bloc o web de l’institut per fer difusió de l'esdeveniment.

Setmana 13

17- Valoració final del curs

Es tractarà de posar en comú tots aquells aspectes que han funcionat i que no. Primer fareu un qüestionari on respondre a qüestions relatives al funcionament del festival i de la vostra implicació en les tasques i en les comissions i després es farà una posada en comú d’aquells aspectes a millorar del festival.

Setmana 14

18- Avaluació del portafoli.

Durant aquestes setmanes has anat incorporant informació al portafolis És moment de revisar-la i de reflexionar sobre els aprenentatges fets durant aquest temps.

19- Redacció d’una notícia pel bloc o web de l’institut.

Un esdeveniment d’aquestes característiques ha de tenir la seva difusió i és per aquest motiu que aquesta activitat té com a finalitat deixar constància del Festival. Haureu de redactar una entrada al bloc o web de l’institut.

3. Organització dels elements gràfics del curs al Moodle

El curs està estructurat en dues columnes. En la columna de la dreta tens diversos blocs, has d'estar atent al bloc Calendari, on veuràs els esdeveniments del curs (inici, de temes, entrega de tasques...) amb les dates implicades, i també cal que vigilis el bloc Progrés de la Compleció, on pots veure les activitats que ja tens fetes i les que tens pendents.

A la part central del curs hi trobaràs, en primer lloc, un apartat General, on tens un fòrum d'avisos i notícies del qual has d'estar pendent per les informacions globals del curs que es comuniquin. Després, un parell de fòrums més: Dubtes del curs on pots plantejar els teus dubtes i resoldre els dubtes dels companys, i el fòrum Consultes individuals on plantejar qüestions personals al professor/a que només tu i ell podreu veure. També hi ha un glossari que aniràs emplenant col·laborativament amb els teus companys amb les paraules que cerquis al diccionari.

Segueix aquesta part central amb un bloc per a cada tema.

A dins de cada tema hi veuràs una introducció teòrica i un apartat Activitats, on tindràs les activitats que has de  desenvolupar.